Sire izdeluje iz surovega kravjega mleka 
Mleko kupujejo, saj sami nimajo živine

V Jereslavcu na Bizeljskem je Denis Kranjec začel s pridelavo sirov iz nepasteriziranega mleka. Ti so močnega okusa, kakršne smo poznali nekoč in na katere smo že skoraj pozabili. Kaže da je pri tem uspešen, saj ne more zadovoljiti vseh kupcev.

Kljub temu, da nima svoje živine in ni nikoli živel na kmetiji, se je Denis Kranjec pred dvema letoma odločil, da bo izdeloval sire. Zdaj je svojo namero tudi uresničil in v sirarni, ki jo je uredil kar v hiši v Jereslavcu pri Kapelah, res začel pridelovati domače sire in skuto. Očitno so ti izdelki res kvalitetni, saj jih sproti proda in za zdaj še ne more zadovoljiti vseh kupcev. Zato že razmišlja, da bo potreboval pomoč in bo verjetno že kmalu moral razširiti svojo zorilnico sirov.

Denis izdeluje sire iz surovega kravjega mleka, ki mu ga zagotavljajo iz bližnje kmetije Jožeta Vogrinca v vasi Vrhje. Te ni izbral naključno, saj pravi, da ima najbolj kakovostno mleko, ker se na njegovi kmetiji krave večino leta pasejo na sočnih travnikih, vso krmo pa si pridelajo sami. Vsi siri Sirarstva Kranjec so izdelani iz nepasteriziranega surovega kravjega mleka. Denis to pojasni: »Sir delam iz nepasteriziranega mleka zaradi tega, ker se s pasterizacijo v mleku uničijo tako dobre kot slabe stvari. Pri surovem mleku pa prihaja do različnih procesov v siru, bakterijskih, glivičnih. Tu se potem razvijajo še plesni in prihaja do značilnih arom, odvisno od temperature predelave, temperature zorenja in vlage.«
Sire izdeluje po starih tradicionalnih receptih in ti se ponašajo z močnimi okusi, ki so jih imeli siri že nekoč in so se prenašali iz roda v rod skozi tisočletja. Za njihovo izdelavo uporablja samo naravno sirilo živalskega izvora ter nobenih sirnih kultur. Vsi siri vsebujejo samo tri sestavine: surovo mleko, sirilo in sol. Njegova žena Alenka Pečnik Kranjec, ki mu občasno priskoči na pomoč, zatrjuje, da so vsi siri narejeni le po dveh različnih postopkih. Ob tem dodaja: »Vsa imena naših sirov so lokalna, tako da imamo jovški in kapelski sir, jereslavčan ter koščevo skuto. Kapelski sir  je mlad sir, zoren do štiri dni, blagega okusa z rahlo izraženo slanostjo. Jereslavčan je zoren do pet tednov, močnejšega okusa, z močneje izraženo slanostjo ter rahlo kislostjo, ki je pravi spremljevalec domačih salam in lahkih rdečih vin. Tudi jovški sir je mlad, zoren do sedem tednov, rahlo pikantnega okusa. Imamo pa tudi jovški sir, ki je zoren najmanj tri mesece, aromatičnega, pikantnega okusa z drobljivo strukturo. Naša koščeva skuta, ki jo izdelujemo iz sirotke, pa je albuminska ali sirarska skuta, ki je sladkega okusa in rahlo mazave teksture.« 

Radi bi izdelali tudi pravi trapist

V Sirarstvu Kranjec se trudijo, da bi izdelali tudi sir trapist, kakršnega so nekoč izdelovali trapisti na gradu Rajhenburg. Zato so se pridružili projektu Trapistin. Vendar jim do zdaj še ni uspelo najti pravega recepta. Denis, ki je po izobrazbi kmetijski inženir in se ukvarja tudi s kmetijskim svetovanjem, še ni obupal. O trapistu pa pravi: »Jaz ne želim delati sir trapist iz pasteriziranega mleka, če bi to hotel, bi ga že zdavnaj imel. Želim naredit trapist res po tradicionalnem načinu, to pomeni iz surovega mleka, nepasteriziranega, brez vsakršnih dodatkov. Pri večkratnem preizkušanju smo sicer že prišli do ene faze, ki je nekje blizu okusu trapista, vendar s tem še nisem zadovoljen in bom iskal naprej. Skušal se bom povezati tudi s trapisti v Banja Luki, ki še izdelujejo trapist po stari tradicionalni, a skrbno čuvani recepturi. Upam, da mi bo čez kašnega pol leta ali morda enega leta, le uspelo.«
Sirarstvo Kranjec svoje sire in skuto za zdaj prodaja le na brežiški tržnici in nekaterih sejmih. Upa pa, da se bodo lahko z njimi pojavili tudi na ljubljanski in zagrebški tržnici in zadovoljil tiste, ki iščejo v sirih nekaj več. Stavijo na tradicionalno izdelavo iz lokalno pridelanega mleka in sire kot jih poznamo že tisočletja. Njihova kakovost ni odvisna samo od kakovosti mleka, ampak tudi od spretnosti sirarja v času zorenja. Zato so prepričani, da jim bo zagotovo uspelo.

